钦定古今图书集成/理学汇编/文学典/第091卷 > 郭翼
## 钦定古今图书集成/理学汇编/文学典/第091卷 > 郭翼

按《野史杨维桢传》：维桢同时有郭翼者，字羲仲，昆山
人。文学清丽，所学尤长于《易》，维桢数称之。冀亦尝上
书士诚，劝其反元政，乘时进取。且曰：“若晏安逸乐，坐
销精锐，四方豪杰并起，吴其必争之地，虽欲闭境自
守，势将日蹙，其可保乎？”士诚怒翼言切，欲杀之。妃刘
阻士诚曰：“郭生策诚善，大王纵不能用，独不能度外
置之，收士心乎？”乃得逸去。太祖尝征授训导。翼怏怏
不自得，与维桢后先没

按《苏州府志》：“翼字羲仲，昆山人。少从卫培学，邃于《易》，
为文追古作者。杨廉夫谓其文可方轨西京，李孝光
谓其诗佳处与人不同调。翼素有大志，尝出策干时
贵不能用，遂归耕娄上老，得训导官，竟与时忤，偃蹇
以终。自号东郭先生，又自称野翁。所著有《林外野言》。
卢熊题其墓曰：‘迁善先生。子畴，洪武进士’。”